和斯立夜校試卷呈同舍十二韻
作者：晁說之
朝代：宋

paragraphs: 校藝來從魯，聞韶昔在齊。
幸容葭倚樹，驩會食甘藜。
禮數延文士，雄豪動武奎。
嚴凝池上雪，燦爛谷中霓。
喜見雙頭錦，爭求獨角犀。
化金思點竈，畫酒願分篦。
氣壯如觀海，言危擬去梯。
且思竭馬力，焉敢效牛蹊。
蕭統聞香臭，劉郎善品題。
鉛黄方晏集，風雨惜分攜。
永遣愁城破，休教眉宇低。
故鄉吾自樂，歸去逐羣鷄。